มันนี่ทูเดย์
ธปท.ยันแบงก์กรุงเทพปิดปรับปรุง ATM กระทบน้อย
13 ต.ค. 2557

ธปท.ยันแบงก์กรุงเทพปิดปรับปรุง ATM กระทบน้อย
นายไพบูลย์ กิตติศรีกังวาน รองผู้ว่าการ ด้านบริหารธนาคารแห่งประเทศไทย (ธปท.) เปิดเผยว่า ธนาคารกรุงเทพได้รายงานการปิดระบบตู้เอทีเอ็มเพื่อปรับปรุงระบบให้รับทราบแล้ว คาดว่าไม่มีอะไรน่าห่วง แม้ว่าจะปิดในระยะเวลานานไปบ้าง แต่คงกระทบลูกค้าน้อย โดยอาจมีผลกระทบต่อลูกค้าบางส่วนที่ต้องการใช้เงินสดในกรณีฉุกเฉินหรือต้องการโอนเงินในช่วงเวลานั้นบ้าง เพราะไม่ชัดเจนว่าบัตรที่ออกโดยธนาคารกรุงเทพจะไปใช้บริการที่ตู้เอทีเอ็มของธนาคารอื่นๆ ได้หรือไม่
ฝ่ายประชาสัมพันธ์ ธนาคารกรุงเทพ ชี้แจงว่า การปิดปรับปรุงระบบจะทำให้ลูกค้าผู้ถือบัตรเอทีเอ็มและบัตรเดบิต รวมถึงบัตรบีเฟิร์สทุกประเภทของธนาคาร จะไม่สามารถกดเงินสดหรือโอนเงินผ่านตู้เอทีเอ็มของธนาคารอื่นได้ตลอดช่วงเวลาที่ธนาคารปิดปรับปรุงระบบชั่วคราว ตามกำหนดเวลาที่ธนาคารได้ชี้แจงไว้ ฉะนั้นธนาคารจึงแจ้งเตือนลูกค้าก่อนเพื่อให้ลูกค้าบริหารจัดการธุรกรรมล่วงหน้า 
อย่างไรก็ตาม ธนาคารได้ทำการสำรวจและเลือกช่วงเวลาปิดปรับปรุงระบบที่มีการทำธุรกรรมน้อยที่สุดแล้ว เพื่อไม่ให้กระทบกับลูกค้ามากนัก โดยลูกค้าจะไม่สามารถทำธุรกรรมผ่านเครื่องเอทีเอ็ม เครื่องรับฝากเงินสดอัตโนมัติ บริการธนาคารทางอินเทอร์เน็ต และบริการทางโทรศัพท์เคลื่อนที่ได้ชั่วคราว ในเขตนครหลวงในวันที่ 10-11 ต.ค.ที่ผ่านมา และในต่างจังหวัดจะปิดวันที่ 17-18 ต.ค.นี้
แนะปรับตัวรับมือเงินบาทอ่อนแตะ 34 บาท/เหรียญสหรัฐ
นายสุธีร์ โล้วโสภณกุล ผู้ช่วยกรรมการผู้จัดการใหญ่อาวุโส สายบริหารเงิน ธนาคารซีไอเอ็มบี ไทย เปิดเผยว่า นักลงทุนควรเตรียมพร้อมรับมือกับทิศทางเงินบาทอ่อนค่าไว้ล่วงหน้า หลังจากที่สหรัฐกำลังเตรียมยกเลิกมาตรการผ่อนคลายนโยบายการเงิน (คิวอี) ซึ่งสะท้อนภาวะเศรษฐกิจสหรัฐปรับดีขึ้น ซึ่งจะส่งผลให้เงินเหรียญสหรัฐปรับแข็งค่าขึ้น และจะกดดันให้เงินบาทในปีหน้ามีแนวโน้มอ่อนค่าไปทดสอบที่ระดับ 34 บาท/เหรียญสหรัฐได้ 
“คาดว่าหลังคิวอีสหรัฐจบ เงินทุนน่าจะไหลออกมากขึ้น ประกอบกับการส่งออกของไทยปีหน้าก็มีแนวโน้มไม่ดีมากนัก ปริมาณเงินเหรียญสหรัฐที่จะโอนกลับมาที่ไทยก็น้อย ทำให้เงินบาทมีแนวโน้มอ่อนทดสอบระดับ 34 บาท/เหรียญสหรัฐได้ แต่การอ่อนค่าของเงินบาทส่งผลกระทบไม่มาก เพราะราคาพลังงานที่ต้องนำเข้าในตลาดโลกไม่สูง” นายสุธีร์ กล่าว